# **Zmluva o dielo**

## **uzatvorená podľa § 536 a nasl. Obchodného zákonníka**

Objednávateľ: **Obec Krížová Ves**Štatutárny zástupca: Jozef Grivalský, starosta obce

Sídlo: Krížová Ves 51, 059 01 Krížová Ves
IČO: 00326305
DIČ: 2020697195

IČ DPH: Obec Krížová Ves nie je platcom DPH.

 (ďalej len „Objednávateľ“)

**a**

Zhotoviteľ: **Amper Tatry, s.r.o.**

sídlo: Záhradná 11, 059 01 Spišská Belá

zastúpený: Lukáš Zuberec, štatutár

IČO: 52 546 284

DIČ: 212 105 664

IČ DPH: SK 212 105 664

 (ďalej len „Zhotoviteľ“)

**I. Predmet zmluvy**

1. Predmetom tejto zmluvy je zhotovenie diela **„Rekonštrukcia kultúrnej pamiatky - elektroinštalácia„.**

Predmet zmluvy je detailne špecifikovaný v prílohe č.1 a č.2 tejto zmluvy, tvoriacej jej neoddeliteľnú súčasť . Zhotoviteľ sa zaväzuje vyššie uvedené dielo zhotoviť a objednávateľ sa zaväzuje, že riadne dokončené dielo bez vád a nedorobkov prevezme, zaplatí za jeho zhotovenie dohodnutú cenu a poskytne zhotoviteľovi spolupôsobenie v rozsahu určenom touto zmluvou.

2. Výsledkom činnosti zhotoviteľa bude dokončené dielo podľa ods.1v rozsahu podľa priloženého rozpočtu.

3. Zhotoviteľ sa zaväzuje vykonať dielo vo vlastnom mene a na vlastnú zodpovednosť.

4. Hlavným stavbyvedúcim zhotoviteľa je: Lukáš Zuberec.

5. Technický dozor objednávateľa je Ing. Adrián Gallík ktorý je poverený najmä vyhotovovaním zápisov, potvrdzovaním vykonania prác, odovzdaním a prevzatím ukončených častí diela, resp. celého diela.

**II. Miesto dodania, termín plnenia**

1. Miesto dodania: parcelné č. 69/1, k.ú. Krížová Ves. List vlastníctva číslo 117.

2. Termín plnenia : Zahájenie stavby : **do 3 dní odo dňa prevzatia staveniska**

 Ukončenie stavby : **do 6 mesiacov od prevzatia staveniska**

Za deň ukončenia prác na diele sa považuje deň protokolárneho odovzdania a prevzatia objednávateľom.

3. K predĺženiu alebo skráteniu termínu odovzdania prác môže dôjsť pri naplnení niektorej z podmienok:

* + 1. zmien v povahe a rozsahu prác podľa pokynov objednávateľa
		2. vyššia moc - ak nastanú okolnosti, za ktoré nie je možné robiť zhotoviteľa zodpovedným, a ktoré nemohol ovplyvniť
		3. trvania nepriaznivých klimatických podmienok, ktoré neumožňujú realizáciu diela v súlade s príslušnými technickými normami.

 4. Zhotoviteľ musí bezodkladne písomne informovať objednávateľa o vzniku akejkoľvek udalosti, ktorá bráni alebo sťažuje realizáciu diela, a ktorej dôsledkom je predĺženie zmluvného termínu realizácie diela.

5. V prípade prerušenia realizácie prác z dôvodu na strane objednávateľa, zmluvné strany dohodnú nový termín dokončenia diela, pričom predĺženie lehoty plnenia bude primerané lehote, na ktorú bolo potrebné vykonávanie prác prerušiť.

6. Nový termín plnenia bude dohodnutý dodatkom k tejto zmluve.

 **III. Cena diela**

1. Cena diela je stanovená na základe výsledku verejnej súťaže, ako pevná, na základe položkovitých rozpočtov tvoriacich prílohu tejto zmluvy. Takto dohodnutá suma je záväzná a predstavuje sumu vo výške:

 20 879,54 eur bez DPH

 20 % DPH

 25 055,44eur s DPH

2. Cena diela bude objednávateľom zaplatená na základe faktúry zhotoviteľa, ktorej prílohou bude súpis prevedených prác a dodávok, spracovaných podľa rozpočtu, harmonogramu a odsúhlasený objednávateľom. Faktúra musí obsahovať náležitosti podľa § 74 zákona č. 222/2004 Z. z. o DPH v platnom znení. Splatnosť faktúry je 15 dní odo jej dňa doručenia objednávateľovi. V prípade, že faktúra nebude obsahovať predpísané náležitosti, objednávateľ je oprávnený faktúru vrátiť bez zaplatenia. Oprávneným vrátením faktúry prestáva plynúť lehota splatnosti a táto plynie celá odznova odo dňa doručenia opravenej faktúry. Za deň splnenia peňažného záväzku sa považuje deň odpísania dlžnej sumy z účtu objednávateľa v prospech zhotoviteľa.

**IV. Zodpovednosť za vady, záruka**

1. Záručná doba na dielo je 60 mesiacov. Vzťahuje sa na celý rozsah diela s výnimkou výrobkov, na ktoré sa vzťahuje záruka výrobcu. Záručná doba sa počíta odo dňa podpisu protokolu o odovzdaní a prevzatí diela.

2. Počas trvania záručnej doby sa zhotoviteľ zaväzuje bezplatne odstrániť reklamované vady do 10 dní od vyzvania na ich odstránenie, ak sa nedohodne inak.

3. Ak objednávateľ prevezme dielo s odstrániteľnými vadami, ktoré nebránia jeho užívaniu, má právo na dodatočné bezplatné odstránenie vady alebo nedorobku, alebo na dohodnutú zľavu. Ak zhotoviteľ predlžuje termín odstránenia vady, je objednávateľ oprávnený dať ju odstrániť sám, na náklady zhotoviteľa.

4. Zhotoviteľ sa zaväzuje, že v záujme dosiahnutia zodpovedajúcej kvality stavebného diela použije v zmysle zák. č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov na jeho realizáciu len stavebné výrobky spĺňajúce podmienky v zmysle platných právnych predpisov ako aj príslušné doklady. Tie materiály a pod., ktoré tieto doklady nebudú mať, resp. nebudú zodpovedať zmluvne a požadovaným skúškam, musí zhotoviteľ na vlastné náklady odstrániť a nahradiť bezchybnými. Škody z toho titulu vzniknuté znáša zhotoviteľ.

 **V. Zmluvné podmienky plnenia, práva a povinnosti**

1. Objednávateľ počas realizácie stavebných prác má právo ich kontrolovať a priebežne zhotoviteľa upozorniť na prípadné vady s požiadavkou ich odstránenia v primeranej lehote.

2. Objednávateľ odovzdá zhotoviteľovi stavenisko pre vykonávanie stavebných prác tak, aby zhotoviteľ mohol na ňom začať práce v súlade s projektom a s podmienkami zmluvy a vymedzí hranice staveniska. Súčasne s odovzdaním staveniska objednávateľ určí prístupové cesty pre vjazd na stavenisko.

3. Objednávateľ odovzdá zhotoviteľovi vyjadrenia správcov inžinierskych sietí, orgánov štátnej správy a podmienky, za ktorých je možné vykonávať stavebné práce.

4. Objednávateľ zabezpečí všetky rozhodnutia orgánov štátnej správy potrebné pre vykonanie diela, ktoré je zhotoviteľ povinný rešpektovať.

5. Všetky odborné práce musia vykonávať zamestnanci zhotoviteľa, alebo jeho subdodávateľa, ktorí majú na tieto práce príslušnú kvalifikáciu a oprávnenia v zmysle platných predpisov.

 6. Zhotoviteľ je povinný na vlastné náklady zabezpečiť činnosť potrebnú na zabezpečenie predmetu zmluvy.

7. Povolenie na uzávierku MK (čiastočnú, úplnú), príp. povolenie na dočasné užívanie verejných a iných plôch obstaráva zhotoviteľ a znáša aj prípadné poplatky.

8.Zhotoviteľ bude viesť od prevzatia staveniska až do protokolárneho odovzdania stavby o prácach a dodávkach, ktoré vykonáva stavebný denník. Do tohto bude zapisovať podstatné udalosti, ktoré sa stali na stavenisku. Stavebný denník bude uložený u stavbyvedúceho zhotoviteľa na stavbe. Do stavebného denníka je ďalej oprávnený robiť zápisy zástupca objednávateľa – technický dozor a autorský dozor. Cestou stavebného denníka nie je možné meniť rozsah, cenu a termín zhotovenia diela.

9.Zmluvné strany považujú stavebný denník za informatívny dokument stavby, z tohto dôvodu vzniká zhotoviteľovi povinnosť predkladať stavebný denník objednávateľovi a taktiež vzniká objednávateľovi povinnosť reagovať písomne formou zápisov do stavebného denníka na zápisy zhotoviteľa.

10.Zhotoviteľ je povinný vyzvať objednávateľa minimálne 3 dni vopred na kontrolu, prípadne prevzatie prác, ktoré v ďalšom pracovnom postupe budú zakryté alebo sa stanú neprístupnými a kontrolu prác naviac. V opačnom prípade objednávateľ nemusí tieto práce prevziať. V prípade, ak sa objednávateľ v dohodnutom čase na prevzatí prác nedostaví, je zhotoviteľ oprávnený v prácach pokračovať a zhotovenú časť zakryť. Zhotoviteľ je povinný dostatočne preukázateľne fotograficky zdokumentovať celý priebeh výstavby – najmä práce, ktoré budú zakryté a stanú sa neprístupnými. Ak tak neurobí, je povinný na požiadanie stavebného dozoru a objednávateľa tieto práce odkryť na svoje náklady.

11.Zhotoviteľ je povinný zúčastňovať sa na kontrolných dňoch zvolávaných objednávateľom, s účasťou stavbyvedúceho a ostatných zástupcov objednávateľa a zhotoviteľa s tým, že ich presný termín mu bude písomne oznámený minimálne 5 pracovných dní vopred.

12.Zodpovednosť za prípadnú škodu, ktorá vznikne na diele alebo tretím osobám činnosťou zhotoviteľa v priebehu realizácie, znáša zhotoviteľ.

13.Zhotoviteľ sa zaväzuje písomne vyzvať objednávateľa na prevzatie diela, a to minimálne 5 pracovných dní vopred, kedy bude dielo pripravené na odovzdanie.

14.Zhotoviteľ odovzdá dokončené dielo v zmysle projektovej dokumentácie a spíše s objednávateľom preberací protokol o odovzdaní a prevzatí diela, ktorý bude podpísaný obidvomi zmluvnými stranami a budúcim užívateľom.

15.Podmienkou odovzdania a prevzatia diela je úspešné vykonanie všetkých skúšok predpísaných osobitnými predpismi, záväznými normami a projektovou dokumentáciou. Doklady o týchto skúškach podmieňujú prevzatie diela.

16.Zhotoviteľ sa zaväzuje, že pre zariadenie staveniska využije len priestor určený objednávateľom.

17. Za bezpečnosť a ochranu zdravia zamestnancov a bezpečnostné opatrenia na stavenisku v plnej miere zodpovedá zhotoviteľ.

18. Po skončení prác na stavbe je zhotoviteľ povinný stavenisko vypratať, vyčistiť, upraviť ho na vlastné náklady do stavu podľa pokynov objednávateľa a to v lehote najneskôr do 5 dní od podpísania preberacieho protokolu .Ak zhotoviteľ túto povinnosť nesplní ani v dodatočnej lehote určenej objednávateľom, objednávateľ má právo nechať stavenisko vypratať prostredníctvom tretej osoby na náklady zhotoviteľa.

 **VI. Prekážky v práci, prerušenie prác**

1. Ak objednávateľ, alebo orgán na to oprávnený, dá príkaz na prerušenie prác, súvisiacich s plnením záväzku, zhotoviteľ je povinný tento príkaz akceptovať a uschovať všetko, čo pripravil na plnenie záväzku.
2. Príkazom na prerušenie prác prestávajú plynúť lehoty na splnenie povinností týmto dotknutých. Nevzťahuje sa to na prerušenie prác zapríčinených zhotoviteľom.
3. Objednávateľ je povinný uhradiť zhotoviteľovi náklady účelne vynaložené v súvislosti s prerušením prác len v prípade, že k prerušeniu prác došlo zavinením objednávateľa.

**VII. Záverečné ustanovenia**

1. Nebezpečenstvo vzniku škody na diele resp. jeho častiach prechádza na objednávateľa dňom odovzdania a prevzatia diela resp. jeho častí uvedenom v zápise o odovzdaní a prevzatí diela alebo jeho častí potvrdenom oboma zmluvnými stranami.

2. Meniť alebo dopĺňať obsah zmluvy je možné pri dodržaní § 18 ZVO, len formou písomných očíslovaných dodatkov, ktoré budú platné, ak budú riadne potvrdené a podpísané oprávnenými zástupcami oboch zmluvných strán a účinné dňom nasledujúcim po dni zverejnenia na webovom sídle objednávateľa.

3. Zhotoviteľ a objednávateľ si vyhradzujú právo odstúpenia od zmluvy v prípade neplnenia dohodnutých zmluvných podmienok tejto zmluvy, a to za podmienok ustanovených Obchodným zákonníkom.

4. Zhotoviteľ ako pôvodca odpadov sa zaväzuje, že ak vzniknú pri jeho činnosti podľa tejto zmluvy odpady, bude s nimi nakladať a zabezpečí ich zneškodnenie v súlade s platnou legislatívou.

5. Zmluvné strany prehlasujú, že túto zmluvu uzavreli na základe slobodnej a vážnej vôle, zmluva nebola podpísaná v tiesni ani za nápadne nevýhodných podmienok, zmluvné strany si zmluvu prečítali, jej obsahu porozumeli, na znak čoho ju podpisujú.

6. Neoddeliteľnú súčasť tejto zmluvy tvoria prílohy:

 a) príloha č. 1 – technická a cenová špecifikácia predmetu zmluvy (výkaz výmer),

 b) príloha č. 2 – projektová dokumentácia, špecifikácia technických parametrov dodávky

 7. Táto zmluva sa uzatvára 2 vyhotoveniach, z ktorých objednávateľ obdrží 1 vyhotovenie a zhotoviteľ 1 vyhotovenie.

 8. Táto zmluva nadobúda platnosť dňom podpisu obidvoch strán a účinnosť dňom nasledujúcim po dni jej zverejnenia na webovom sídle objednávateľa.

V Krížovej Vsi, dňa ............................... V Krížovej Vsi dňa ............................

Objednávateľ : Zhotoviteľ :

 .......................................................... .....................................................